មាន​អ្នក​ឆ្លង​វីរុស​កូរ៉ូណា​ថ្មីៗ​នៅ​ក្នុង​អគារ​ការិយាល័យ​ក្នុង​ក្រុង​ហ្សាការតា
គណៈ​កម្មការ​ចំពោះ​កិច្ច​ជាតិ​ទប់​ទល់​នឹង​ជំងឺ​កូវីដ១៩​និយាយ​ថា ​​មាន​ការ​រាលដាល​វីរុស​កូរ៉ូណា​នៅ​ក្នុង​អគារ​ការិយាល័យ​របស់​រដ្ឋាភិបាល​ជាង​១២​នៅ​ក្នុង​ក្រុងហ្សាការតា។​ 
ហ្សាការតា — កាលពីពីរខែមុននេះ ក្រុងហ្សាការតាធ្វើអន្តរកាលចេញពីការរឹតត្បិតទ្រង់ទ្រាយធំដែលធ្វើឡើងដើម្បីបន្ថយការរាលដាលនៃវីរុសកូរ៉ូណាប្រភេទថ្មី ហើយអនុញ្ញាតឱ្យប្រជាពលរដ្ឋដូចជា អ្នកស្រី Sri Hendary ធ្វើសកម្មភាពធម្មតាជាថ្មីវិញដូចជាធ្វើការក្នុងការិយាល័យជាដើម។ ក៏ប៉ុន្តែកាលពីថ្ងៃចន្ទ ទី៣ ខែសីហា អ្នកស្រី Sri បានធ្វើការពីផ្ទះឡើងវិញនៅពេលការិយាល័យរបស់អ្នកស្រីបានសម្រេចថា ការប្រថុយប្រថានឆ្លងវីរុសនេះក្នុងកន្លែងធ្វើការមានកម្រិតខ្ពស់ពេក។ អ្នកស្រី Sri ធ្វើការក្នុងក្រុមហ៊ុននាវាមួយដែលគោរពតាមវិធានការខាងសុខភាពតឹងរ៉ឹង នៅក្នុងអគារការិយាល័យភាគច្រើនក្នុងក្រុងហ្សាការតា។ អ្នកស្រីបាននិយាយថា៖ «នៅពេលនេះយើងធ្វើការដាក់វេនគ្នា»។ អ្នកស្រីបានពន្យល់ថា៖ «នៅក្នុងអគារយើងមនុស្សគ្រប់គ្នាត្រូវឆែកកម្តៅខ្លួន ដោយប្រដាប់ស្កេនកំដៅ សម្អាតដៃ និងស្បែកជើង ដោយសម្លាប់មេរោគនិងត្រូវពាក់ម៉ាស់រាល់ពេល»។ អ្នកចាត់ចែងកិច្ចការរបស់អ្នកស្រីបានចាត់វិធានការនៅពេលមានការរាលដាលថ្មីៗនៃជំងឺនេះ។ អ្នកស្រី Sri បាននិយាយទៀតថា៖ «ពួកបុគ្គលិកមកការិយាល័យម្តងក្នុងមួយអាទិត្យហើយធ្វើការតែពីរបីម៉ោងប៉ុណ្ណោះ  ក៏ប៉ុន្តែសម្រាប់ពួកជនអាយុលើសពី៥០ឆ្នាំដោយមានរួមបញ្ចូលទាំងខ្ញុំផងដែរ មានការណែនាំឱ្យយើងធ្វើការពីផ្ទះ»។ គណៈកម្មការចំពោះកិច្ចជាតិទប់ទល់នឹងជំងឺកូវីដ១៩នៃប្រទេសឥណ្ឌូនេស៊ីបានកត់ត្រាថា មានបណ្តាញការឆ្លងវីរុសកូរ៉ូណាថ្មីៗចំនួន៩០នៅក្នុងអគារការិយាល័យក្នុងក្រុងហ្សាការតា កាលពីថ្ងៃទី២៨ ខែកក្កដាគឺមានកំណើន១០ដងចាប់តាំងពីមានការរឹតត្បិតខាងសង្គមដែលបានចប់កាលពីដើមខែឧសភា។ ក្នុងបណ្តាបណ្តាញនៃការឆ្លងទាំងនេះមានចំនួន១៨ បានត្រូវរកឃើញនៅក្នុងការិយាល័យក្រសួងនានារបស់ប្រទេសឥណ្ឌូណេស៊ី។ លោក Wiku Adisasmito អ្នកនាំពាក្យនៃគណៈកម្មការចំពោះកិច្ចនេះនិយាយថា បណ្តាញនៃការឆ្លងទាំងនេះបានកើតឡើង ពីព្រោះក្រុមហ៊ុនផ្សេងៗធ្វេសប្រហែសមិនធ្វើតាមវិធានការបង្ការជំងឺនេះទេ។ លោកបាននិយាយប្រាប់វីអូអេថា៖ «ជាអន្តរជាតិ យើងនៅមានការរាតត្បាតជាសាកលនៃជំងឺនេះនៅឡើយ។ មានការណែនាំឱ្យធ្វើការពីផ្ទះ ជាពិសេសសម្រាប់ពួកជនមានការប្រថុយប្រថានខ្លាំង។ ការិយាល័យគួរកម្រិតម៉ោងធ្វើការ ហើយបន្ទប់ធ្វើការគួរមានមនុស្សត្រឹម៥០%»។ លោក Wiku Adisasmito បានថ្លែងបន្ថែមថា៖ «ប្រសិនមនុស្សគ្មានវិន័យក្នុងការធ្វើតាមការណែនាំខាងសុខភាពនិងសន្តិសុខទេ ជាការពិតគឺអាចមានបណ្តាញការឆ្លងវីរុសនេះ»។ អ្នកស្រី Elizabeth Selina ដែលធ្វើការក្នុងការិយាល័យមួយនៅប៉ែកខាងលិចនៃទីក្រុងហ្សាការតានិយាយថា ការមិនខ្វល់ចំពោះការណែនាំស្តីអំពីសុវត្ថិភាពក្នុងកន្លែងធ្វើការនេះនាំឱ្យអ្នកស្រីបារម្ភអំពីការឆ្លងវីរុសនេះ។ អ្នកស្រីបានថ្លែងថា៖ «ជាដំបូងយើងត្រូវតែសម្អាតដៃមិនឱ្យមានមេរោគនៅពេលយើងចូលក្នុងការិយាល័យ ក៏ប៉ុន្តែនៅពេលខ្លះខ្ញុំឃើញមនុស្សដើរចូលក្នុងការិយាល័យដោយមិនសម្អាតដៃទេ។ យើងក៏ត្រូវតែពាក់ម៉ាស់ដែរ តែនៅពេលខ្លះ បុគ្គលិកខ្លះដោះម៉ាស់ចេញ»។ អ្នកស្រី Elizabeth Selina និយាយថា សហសេវិកខ្លះធ្វើការរាប់ម៉ោងនៅក្នុងបន្ទប់បិទជិតដែលជួនកាលគ្មានខ្យល់ចេញចូលគ្រប់គ្រាន់ទេ។ អ្នកស្រីសង្ឃឹមថា រដ្ឋាភិបាលនឹងដាក់កំហិតតឹងរ៉ឹងជាងមុនអំពីវិធានការសុវត្ថិភាពនៅកន្លែងធ្វើការ ដោយមានរួមបញ្ចូលការធ្វើតេស្តទៀងទាត់លើពួកមនុស្សធ្វើការនៅនឹងកន្លែង។ លោក Pandu Riono ដែលជាអ្នកជំនាញខាងជំងឺឆ្លងនៅឯសាកលវិទ្យាល័យប្រទេសឥណ្ឌូណេស៊ីបន្ទោសថា ការរាលដាលវីរុសនេះកាលពីថ្មីៗបំផុតបណ្តាលមកពីការខ្វះការត្រួតពិនិត្យនិងការអប់រំអំពីការពង្រឹងវិធានការសុខភាពនៅកន្លែងធ្វើការ។ លោកបានថ្លែងថា ការិយាល័យជាច្រើនបានបើកអគារពួកគេ ដោយគ្មានការអប់រំពួកបុគ្គលិកឱ្យបានត្រឹមត្រូវអំពីសារៈសំខាន់នៃភាពស្អាតនិងការរក្សាគម្លាតពីគ្នា។ លោក Pandu Riono បានថ្លែងថា៖ «ខ្ញុំដឹងអំពីលទ្ធភាពនៃការមានបណ្តាញឆ្លងវីរុសនេះដែលអាចកើតមាននៅពេលមានការបន្ធូរការរឹតត្បិត»។ លោកបានព្យល់ថា កាលពីខែឧសភា លោកបានសុំឲ្យពួកមន្ត្រីសុខាភិបាលរបស់រដ្ឋាភិបាលកំណត់ឲ្យមានការរក្សាគម្លាតពីគ្នានៅក្នុងការិយាល័យ រោងចក្រ ផ្សារ ឬនៅកន្លែងណាមានហ្វូងមនុស្សប្រមូលផ្តុំគ្នា។ លោក Dicky Budiman ដែលជាអ្នកជំនាញជំងឺឆ្លងនៅឯសាកលវិទ្យាល័យ Griffith ក្នុងប្រទេសអូស្ត្រាលីនិយាយថា រដ្ឋាភិបាលគួរផ្អាកការបើកការិយាល័យដែលមិនចាំបាច់រហូតដល់ចុងឆ្នាំនេះ។ លោក Dicky Budiman បាននិយាយប្រាប់បណ្តាញព័ត៌មានក្នុងស្រុក Kompas ថា៖«គ្មានជម្រើសឯទៀតសម្រាប់ប្រទេសឥណ្ឌូណេស៊ី ទេលើកលែងតែលោកអ្នកចង់ប្រថុយប្រថាននឹងកំណើននៃការឆ្លងនិងការស្លាប់ដោយវីរុសនេះ។ លោក Anies Baswedan អភិបាលក្រុងហ្សាការតាបានសន្យាថា នឹងកែលម្អការត្រួតពិនិត្យការពង្រឹងវិធានការសុខភាពនិងពង្រីកការធ្វើតេស្តរកវីរុសកូរ៉ូណា ដោយលោកសន្យាដែរថា នឹងបញ្ចេញឈ្មោះក្រុមហ៊ុនដែលមិនបានគោរពតាមវិធានការទាំងនេះ។ លោកបាននិយាយនៅក្នុងសន្និសីទកាសែតមួយតាមអ៊ីនធឺណិត កាលពីថ្ងៃទី៣០ ខែកក្កដាថា៖ «រដ្ឋាភិបាលនៃក្រុងហ្សាការតានឹងបន្តត្រួតពិនិត្យវិស័យធុរកិច្ចនិងសកម្មភាពសាធារណៈទាំងអស់នៅក្នុងរដ្ឋធានី»។ លោកបានថ្លែងទៀតថា៖ «យើងនឹងប្រកាសនៅក្នុងគេហទំព័ររបស់យើងអំពីការរំលោភណាមួយនិងផលវិបាក។ យើងក៏នឹងដាក់ពិន័យធ្ងន់ដល់ពួកអ្នករំលោភវិធានការសុខភាពច្រើនដងនិងក្រុមហ៊ុនដែលធ្លាប់បានទទួលការព្រមានកាលពីពេលមុនៗមកហើយ»។ លោក Anies Baswedan បាននិយាយថា នាយកការិយាល័យត្រូវចាត់វិធានការការពារពួកអ្នកធ្វើការរបស់ខ្លួននិងបន្តគូសបញ្ជាក់អំពីសារៈសំខាន់នៃការធ្វើតាមវិធានការខាងសុខភាពនិងខាងសុវត្ថិភាពព្រមទាំងបន្តត្រួតពិនិត្យសកម្មភាពពីមួយថ្ងៃទៅមួយថ្ងៃនៅក្នុងអគារផងដែរ។ លោកបានពោលដែរថា៖ «ប្រសិនបើកន្លែងធ្វើការមិនគិតគូរអំពីពួកអ្នកធ្វើការរបស់ពួកគេនោះទេ នោះផលវិបាកគឺអាចមានការឆ្លងវីរុសនេះជាច្រើន។ នៅពេលមានការឆ្លងវានឹងមានការបិទអគារហើយនៅទីបញ្ចប់ទាំងអស់គ្នានឹងខាតបង់»។ នៅពេលនេះប្រទេសឥណ្ឌូណេស៊ីមានករណីមនុស្ស ឆ្លងវីរុសកូរ៉ូណាជាង១សែន១ម៉ឺន៦ពាន់៨រយ៧០នាក់ដោយមានអ្នកជំងឺនេះស្លាប់៥ពាន់៤រយ៥២នាក់ ដែលជាចំនួនច្រើនជាងគេបំផុតក្នុងអាស៊ីអាគ្នេយ៍៕